জামালপুর প্রতিনিধি  সরিষাবাড়িতে মসজিদের জমি নিয়ে প্রভাবশালী দুই পÿÿর মধ্যে সংঘর্ষে নুরুল ইসলাম নামে এক কৃষক খুন হয়েছে। সংঘর্ষের সময় উভয় পক্ষের অন্তত ৩০ নারী-পুরুষ আহত হয়েছে। ঘটনার সঙ্গে জড়িত অভিযোগে পুলিশ ঘটনাস্থল থেকে মহিলাসহ ৫ জনকে গ্রেফতার করেছে।  পুলিশ ও স্থানীয় সূত্রে জানা গেছে, উপজেলার উত্তর রঘুনাথপুর গ্রামে মসজিদের জমি নিয়ে স্থানীয় প্রভাবশালী অধ্যাপক আব্দুল মজিদ গংদের সঙ্গে আমজাদ হোসেন গংদের বিরোধ চলে আসছিল। মঙ্গলবার  সকাল ৮টার দিকে উভয় পক্ষের লোকজন দা, লাঠি, ফালা, বল্লম, টেটা নিয়ে সংঘর্ষে লিপ্ত হয়। দুই ঘন্টা ধরে সংঘর্ষ চলাকালে উভয় পক্ষের অন্তত ৩০ জন আহত হয়। রক্তাক্ত ও গুরুতর আহত অবস্থায় নুরুল ইসলাম (৬৫) কে হাসপাতালে নেয়ার পথে মারা যায়। এ ঘটনায় পুলিশ আব্দুল আজিজ (৪০), জহুরুল হক (৩৮), মোবারক হোসেন ( ৪৫), সুলতানা পারভিন (৩৫), নাজমা বেগম (৩০) কে গ্রেফতার করেছে।